Kjæresten ba jenta anmelde ordføreren
Jenta har forklart at kjæresten var den første som fikk vite om overgrepene hun skal ha blitt utsatt for. - Jeg visste ikke hvem Rune Øygard var før hun fortalte om overgrepene. Da jeg fikk vite hva han hadde gjort og at han var ordfører og over 50 år... Det var et sjokk. Vi gråt begge to, forklarer den jevnaldrende kjæresten i retten. Han fikk også vite omfanget av de gjentatte seksuelle overgrepene. - Hun sa det hadde skjedd opp mot 50 ganger. Og hun fortalte om flere steder det hvor det hadde skjedd. Hun sa at ingen måtte få vite det. Jeg sa at i hvert fall hennes nærmeste måtte få vite om dette, sier han.Kjæresten var også med jenta på den mye omtalte bussturen der Øygard fulgte etter bussen og ringte jenta gjentatte ganger på mobilen. Hendelsen fant sted 17. september 2011. Dette var dagen da Øygard ønsket å overraske jenta med middag på fjellstuen til kjendiskokk Arne Brimi. Også statsminister Jens Stoltenberg var på denne middagen. - Jeg fikk vite at han ville ha med henne på middag. Han ringte veldig mye. Til slutt tok hun telefonen. Jeg hørte dem snakke sammen. Øygard sa at hun måtte, for hun skulle få sitte ved siden av Stoltenberg, forklarer kjæresten. Han nektet jenta å gå av bussen på holdeplassen hvor Øygard sto og ventet på dem i bil. - Han fulgte etter oss. Vi var livredde. Jeg ringte moren min og sa at hun måtte hente oss. Jeg sa det var en alvorlig situasjon, forklarer kjæresten. - Måtte ta slutt Da de to ungdommene gikk av bussen, skal de ha sett Øygard kjøre forbi bussen mens han stirret på dem. - Mamma ble sjokkert. Hun var enig om at dette måtte ta slutt. Men NN ville ikke anmelde Rune, for hun sa han hadde vært snill mot henne også. Men vi ville at hun skulle fortelle det til foreldrene sine, forklarer kjæresten. Kjærestens mor bekrefter i retten at hun hentet de to ungdommene ved bussholdeplassen. - De virket redde, men ville ikke si hvorfor før vi kom hjem, forklarer moren. Gråtende fortalte jenta at Øygard hadde vært «etter henne», men skal ikke direkte ha fortalt om overgrepene hun skal ha blitt utsatt for. - Jeg tolket det som at det var noe seksuelt, sier moren. Senere samme kveld fortalte jenta det til foreldrene sine. Dagen etter ble Rune Øygard anmeldt for seksuell omgang med den mindreårige jenta.
Den jevnaldrende kjæresten overtalte jenta til å fortelle om overgrepene Rune Øygard skal ha utsatt henne for. - Hun var enig om at dette måtte ta slutt.